朱彝尊
光孝寺观贯休画罗汉同陈恭尹赋
贯休手写一十六罗汉，其二乃在南海诃子林。昔游真迹未得见，念之三十五载萦人心。白头重作岭南客，故人期我虞翻宅。僧廊乱后花木犹珑璁，蕹菜春生满池碧。循廊转入精庐深，一幅居然挂东壁。古绡尚白石转青，恰于石罅安疏棂。一僧俯首力写经，自准以下祇半形。芬陀利花贝多叶，棕榈笔管毛猩猩。不知金天之西何处得石砚，毋乃昆吾玉切新出硎。一僧却立侍巾瓶，静如沙鹭翘凉汀。窗镫不剪信明灭，桫椤树底风泠泠。窗前千岁老猿拱，双臂平叉两肩耸。笋鞋桐帽木叶衣，想见霜浓寒到踵。精诚能令感金石，何况群生知怖恐。禅月师，流传三绝，画书诗。诗编巨岳集，书有姜体远本周之史籀秦相斯，未若画品更崛奇。即如此幅远出意匠表，或疑入定真容仿佛亲见之。不然调铅杀粉能尔为。诃林僧，神物藉汝能世守。不见《宣和》旧谱遗迹久云亡，豫章西山云堂院中亦何有。我欲赚汝去，莫饮我，缸面酒。我欲夺汝归，玉鸦叉，不在手。世间岂少珊瑚铁网珍珠船，自今贮之伏梁闇槛庶可全。